b'\n_START_ARTICLE_\nOskar Pongratz\n_START_SECTION_\n\xc5\xbdivljenje\n_START_PARAGRAPH_\nOskar Pongratz se je rodil 25. decembra 1826 v Slovenski Bistrici. Po kon\xc4\x8danem \xc5\xa1tudiju prava in doktoratu se je zaposlil na finan\xc4\x8dnem uradu v Ljubljani. Leta 1860 je zapustil dr\xc5\xbeavno slu\xc5\xbebo in odprl odvetni\xc5\xa1ko pisarno v Ljubljani, ki se je ukvarjala predvsem z gospodarskimi zadevami._NEWLINE_\xc5\xbde od leta 1857 je sodeloval s svojim bratom Gvidonom in bil njegov pravni zastopnik. Leta 1856 se je poro\xc4\x8dil z Marijo Mauer, edino h\xc4\x8derko podjetnika Franca Maurerja, ki je bil lastnik premogovnika Trbovolje. Tako je postal solastnik premogovnika, ki se je po zgraditvi Ju\xc5\xbene \xc5\xbeeleznice precej raz\xc5\xa1iril. Premogovnik v Trbovljah je 1872 prevzela novoustanovljena Trboveljska premogovna dru\xc5\xbeba in Pongratz je bil nekaj \xc4\x8dasa njen predsednik. Leta 1861 je ob novozgrajeni \xc5\xbeelezni\xc5\xa1ki progi Pragersko-\xc4\x8cakovec odprl premogovnik Dolenje Ladanje pri Maru\xc5\xa1evcu, ter v naslednjih letih precej sodeloval z bratom Gvidonom pri njegovih gradbenih poslih._NEWLINE_Ob vseh teh poslih je precej obogatel, kar mu je omogo\xc4\x8dilo da je kupil kar nekaj gradov na Slovenskem (Polzela, Dornava) in Hrva\xc5\xa1kem ( Maru\xc5\xa1evac in Kalenec), ter obse\xc5\xbene vinograde v Svetinjah pri Ormo\xc5\xbeu. Zaradi obilice dela in na\xc5\xa1tetih posestev je svojo odvetni\xc5\xa1ko pisarno 1869 prepustil Josipu Sajovicu, ter se preselil na Dunaj._NEWLINE_V Ljubljani je bil lastnik \xc5\xa1tevilnih hi\xc5\xa1 in stavb, med drugim je imel v lasti znamenito Cukrarno. Leta 1890 je bil povzdignjen v plemi\xc5\xa1ki stan. Umrl je 29. aprila 1892 na Dunaju. Vsakomur od svojih otrok je zapustil grad, tako je sin Oskar dobil grad Maru\xc5\xa1evac, Gvidon Dornavo, h\xc4\x8derka Fran\xc4\x8di\xc5\xa1ka pa Polzelo. Premogovnik Dolenje Ladanje je prevzela delni\xc5\xa1ka dru\xc5\xbeba.'